KOMISIJOS SPRENDIMAS
2007 m. rugpjūčio 7 d.
dėl Bendrijos finansinės paramos 2007 metais išlaidoms, kurias patiria valstybės narės įgyvendindamos bendrosios žuvininkystės politikos stebėjimo ir kontrolės sistemas, padengti
(pranešta dokumentu Nr. C(2007) 3747)
(2007/567/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. gegužės 22 d. Tarybos reglamentą (EB) Nr. 861/2006, nustatantį Bendrijos finansines priemones, skirtas bendrai žuvininkystės politikai ir jūrų teisei įgyvendinti (1), ypač į jo 21 straipsnį,
kadangi:
(1)
Valstybės narės išsiuntė Komisijai savo 2007 m. žvejybos kontrolės programas kartu su Bendrijos finansinės paramos, kuri skiriama pagal šias programas atliekamų projektų išlaidoms padengti, paraiškomis.
(2)
Pagal paraiškas dėl Reglamento (EB) Nr. 861/2006 8 straipsnio a dalyje išvardytų veiksmų finansavimo gali būti skiriama Bendrijos parama.
(3)
Paraiškos Bendrijos finansavimui gauti turi atitikti 2007 m. balandžio 11 d. Komisijos reglamente (EB) Nr. 391/2007, nustatančiame išsamias Reglamento (EB) Nr. 861/2006 įgyvendinimo taisykles dėl valstybių narių išlaidų, patirtų įgyvendinant bendrajai žuvininkystės politikai taikomas stebėsenos ir kontrolės sistemas (2), nustatytas taisykles.
(4)
Tikslinga nustatyti Bendrijos finansinės paramos didžiausias sumas bei procentinę dalį pagal Reglamento (EB) Nr. 861/2006 15 straipsnį ir sąlygas, kuriomis tokia parama gali būti skiriama.
(5)
Bendrijos parama gali būti skiriama už automatinę buvimo vietos nustatymo įrangą, kuri atitinka reikalavimus, nustatytus 2003 m. gruodžio 18 d. Komisijos reglamentu (EB) Nr. 2244/2003, nustatančiu išsamias nuostatas dėl palydovinio ryšio laivų stebėjimo sistemų (3).
(6)
Kiekvienai valstybei narei skirtina Bendrijos finansinės paramos suma su laivų ir orlaivių įsigijimu ir modernizavimu susijusioms išlaidoms padengti turėtų būti apskaičiuojama remiantis tokiais laivais ir orlaiviais atliktos inspektavimo ir kontrolės veiklos ir visos jų metinės veiklos, apie kurią praneša valstybės narės, santykiu.
(7)
Pagal Reglamento (EB) Nr. 391/2007 8 straipsnį žuvininkystės kontrolės programoje išvardyti projektai turi būti įgyvendinami pagal toje programoje nustatytą tvarkaraštį.
(8)
Su tais projektais susijusios išlaidų kompensavimo paraiškos turi būti pateiktos Komisijai pagal Reglamento (EB) Nr. 391/2007 11 straipsnį.
(9)
Šiame sprendime numatytos priemonės atitinka Žuvininkystės ir akvakultūros vadybos komiteto nuomonę,
PRIĖMĖ ŠĮ SPRENDIMĄ:
1 straipsnis
Dalykas
Šiame sprendime numatoma Bendrijos finansinė parama 2007 metais valstybių narių 2007 metais įgyvendinant bendrosios žuvininkystės politikos stebėjimo ir kontrolės sistemas patirtoms išlaidoms padengti, kaip nurodyta Reglamento (EB) Nr. 861/2006 8 straipsnio a dalyje. Jame nustatoma Bendrijos finansinės paramos suma kiekvienai valstybei narei, Bendrijos finansinės paramos procentinė dalis ir sąlygos, kuriomis ši parama gali būti skiriama.
2 straipsnis
Naujosios technologijos ir IT tinklai
Kompiuterinių technologijų įsigijimo, įdiegimo ir techninės paramos bei IT tinklų įrengimo siekiant užtikrinti efektyvius ir saugius duomenų, susijusių su žvejybos veiklos stebėjimu, kontrole ir priežiūra, mainus, išlaidoms gali būti skiriama 50 % reikalavimus atitinkančių išlaidų finansinė parama, laikantis I priede nustatytų ribų.
3 straipsnis
Automatinė buvimo vietos nustatymo įranga
1. Automatinės buvimo vietos nustatymo įrangos, užtikrinančios nuotolinį laivų buvimo vietos stebėjimą Žvejybos stebėjimo centre naudojantis laivų stebėjimo sistema (LSS), įsigijimo ir montavimo žvejybos laivuose išlaidoms padengti gali būti skiriama didžiausia 4 500 EUR vienam laivui finansinė parama, laikantis II priede nustatytų ribų.
2. Laikantis 1 dalyje numatytos 4 500 EUR ribos, pirmai 1 500 EUR reikalavimus atitinkančių išlaidų daliai padengti skiriama 100 % finansinė parama.
3. Finansinė parama 1 500-4 500 EUR reikalavimus atitinkančių išlaidų daliai vienam laivui negali viršyti 50 % tokių išlaidų.
4. Parama gali būti teikiama už automatinę buvimo vietos nustatymo įrangą, kuri atitinka Reglamente (EB) Nr. 2244/2003 nustatytus reikalavimus.
4 straipsnis
Bandomieji projektai
Bandomųjų projektų, susijusių su naujomis kontrolės technologijomis, išlaidoms padengti gali būti skiriama 50 % reikalavimus atitinkančių išlaidų finansinė parama, laikantis III priede nustatytų ribų.
5 straipsnis
Mokymas
Už stebėjimą, kontrolę ir priežiūrą žuvininkystės sektoriuje atsakingų valstybės tarnautojų mokymo ir mainų programų išlaidoms padengti gali būti skiriama 50 % reikalavimus atitinkančių išlaidų finansinė parama, laikantis IV priede nustatytų ribų.
6 straipsnis
Išlaidų įvertinimas
Sistemų, skirtų įvertinti išlaidas, patirtas kontroliuojant bendrąją žuvininkystės politiką, įdiegimo išlaidoms padengti gali būti skiriama 50 % reikalavimus atitinkančių išlaidų finansinė parama, laikantis V priede nustatytų ribų.
7 straipsnis
Seminarai ir žiniasklaidos priemonės
Iniciatyvų, įskaitant seminarus ir žiniasklaidos priemones, skirtų žvejų ir kitų suinteresuotųjų asmenų, pvz., inspektorių, prokuratūros darbuotojų ir teisėjų, taip pat plačiosios visuomenės supratimui apie kovos su neatsakinga ir neteisėta žvejyba bei bendrosios žuvininkystės politikos taisyklių įgyvendinimo svarbą didinti, išlaidoms padengti gali būti skiriama 75 % reikalavimus atitinkančių išlaidų finansinė parama, laikantis VI priede nustatytų ribų.
8 straipsnis
Kontroliuojant žvejybą naudojami patruliuojantys laivai ir orlaiviai
Išlaidoms, susijusioms su laivų ir orlaivių, kuriuos valstybių narių kompetentingos institucijos naudoja žvejybos veiklai inspektuoti ir prižiūrėti, įsigijimu ir modernizacija, padengti gali būti skiriama finansinė parama, neviršijanti 50 % valstybių narių patirtų reikalavimus atitinkančių išlaidų, laikantis VII priede nustatytų ribų.
9 straipsnis
Adresatai
Šis sprendimas skirtas valstybėms narėms.
Priimta Briuselyje, 2007 m. rugpjūčio 7 d.